Centrum vedecko-technických informácií SR
               	Lamačská cesta 8/A, 811 04 Bratislava

SPRÁVA ZO ZAHRANIČNEJ PRACOVNEJ CESTY

1.  Účastník ZPC:

RNDr. Dušan Janičkovič
Fyzikálny ústav SAV, Dúbravská cesta 9, 845 11 Bratislava, 
Národný delegát Programového výboru pre „Nanotechnológie, pokročilé materiály, výrobné procesy a postupy a biotechnológie“ (NMBP) Rámcového programu EÚ pre výskum a inovácie Horizont 2020 a  Národný kontaktný bod (NCP) pre NMBP
Jazyky: anglický, ruský
2.  Zahraničná pracovná cesta:
Brusel, Belgicko: 4. 2. – 7. 2. 2019
Účel cesty:  
•	účasť konferencií 3rd European Industry Days 2019 organizovanej EK  
•	účasť na 27. zasadaní PC-NMBP programu Horizont 2020
Miesto konania: European Commission, DG Research & Innovation, Centre do Conference Albert Borschette, 1040 Brussels, Belgicko a CDMA Building, Brussels
Spôsob financovania:	cestovné náklady refunduje EK na účet CVTI SR, 
pobytové náklady a iné výdavky hradí:  CVTI SR.
3.  Rámcový program pobytu:
1)	4. 2. 2019: príchod do Bruselu vo večerných hodinách
2)	5. 2. – 6. 2. 2019:  účasť konferencií 3rd European Industry Days 2019
3)	7. 2. 2019:  27. zasadanie Programového výboru pre NMBP programu Horizont 2020, návrat do Bratislavy
4.  Stručný priebeh rokovaní, resp. študijného pobytu:

4.2  Konferencia 3rd European Industry Days 2019 bola poňatá  na vysokej politickej úrovni.  Prvý deň otvoril p. Jean-Claude Juncker,predseda EK. Vo svojom vystúpení zdôraznil úlohu priemyslu pre udržanie a rast životnej úrovne (nielen) v EÚ. Vyjadril sa, že priemysel je základom našej súčasnej spoločnosti.  V tejto súvislosti volal po prehĺbení jednotného trhu v rámci EÚ. Po ňom nasledovala p. Kristalina Georgieva, (dočasná) prezidentka Svetovej Banky (SB). Podľa jej slov, priemysel slúži jako základ súčasnej demokratickej spoločnosti a európskej integrácie.  SB odhaduje rast ekonomiky EU v roku 2019 na 1,6 %, čo je menej ako v predchádzajúcom (1,9 %). Pritom potenciálne “ohrozenia” rastú: v tejto súvislosti spomenula blížiace sa voľby vo viacerých krajinách EÚ, utváranie novej EK, brexit a problémy s ním spojené, atď. Dotkla sa aj súčasnej aktuálnej témy spojenej s Industry 4.0: zmeny charakteru pracovných miest. Podľa jej vyjadrenia počty tzv. “kognitívnych” pracovných pozícií sa zvyšujú, manuálnych klesajú, ale v podstate oba rovnako rýchlo. Čo je síce mierne povzbudzujúca správa, na druhej strane to však bude v budúcnosti klásť vyššie nároky na vzdelávací systém. 
Zdôraznila tri kľúčové body:
1)	dôležitosť investícií do R&I
2)	dôležitosť investícií do ľudí – v tejto súvislsti spomenula nový termín na posudzovanie stavu ekonomiky , tzv. “Human Capital Index” kde ako referenčná hodnota môže slúžit Singapur (=1).
3)	a potrebu agilnej a adaptabilnej politik zameranej na sociálnu ochranu.
V čiastočne podobnom duchu bolo aj vystúpenie p. Bienkowskej, komisárky pre Vnútorný trh, priemysel, podnikanie a MSP. Vyhlásila, že v občanoch EÚ silnie pocit, že sú obeťou digitalizácie ekonomiky, robotizácie, atď. Pritom pre jednotný trh v súčasnosti je viac prekážok, než tomu bolo pred 10 rokmi. Vyhlásila, že EK nesmie zatvárať oči pred týmito obavami a frustráciou občanov.  

Po úvodných plenárnych prednáškach nasledovali  paralelné panelové diskusie. Na prvej, ktorej  som sa zúčastnil, sa  zaoberala budúcim vzťahom priemyslu a globalizácie.  Panelisti sa vcelku zhodli, že globalizácií sa nedá vyhnúť,  pritom postupuje rýchlejšie, ako sa čakalo.  Aby to neviedlo k rastúcim problémom, je nutné starať sa, aby nikto 

pritom nebol opomenutý (“left behind..”), ale, bohužiaľ, práve toto sa často deje. Zdôraznili tri najdôležitejšie megatrendy:
1)	potreba udržateľnosti a tvorby pracovných miest
2)	čistejší priemysel a zníženie spotreby vstupov, hlavne energetickej náročnosti
3)	stanovenie dobrej dlhodobej stratégie pre krajiny/firmy/ regióny…

Ďalšia panelová diskusia sa venovala otázkam digitalizácie priemyslu. V tejto súvislosti panelisti kritizovali úroveň investícií do R&I: Čína investuje asi 3x  a USA 6x viac, nez  EÚ (kdeže je Slovensko ?). Pre úspech digitalizácie je veľmi dôležitá kvalifikácia – a tu je veľký rozdiel medzi tým čo je zapotreby a čo ponúkajú vzdelávacie inštitúcie. Toto je oblasť – ako sa zhodli – kde je nezastupiteľná úloha národných vlád.

Veľký preistor vo všetkých diskusiách zaberali otázky spojené s udržateľnosťou výroby, hlavne uhlíhovou neutra-litou výroby a elektrifikáciou dopravy (batérie).  Dojem z týchto diskusií bol niekedy trochu rozpačitý: spomínali sa len jasné a žiarivé ciele, výzvy stojace pred spoločnosťou ako niečo, čo je zo svojej podstaty pozitívne, akoby všetko už bolo vyriešené… Realistické názory a kritické hodnotenie faktov boli ojedinelé. Len pár diskutujúcich upozornilo, že napr. dekarbonizácia oceliarskeho priemyslu (Arcelor Mital) by viedla k zdvojnásobeniu ceny ocele, pritom nikto netuší, kde sa na to majú potrebné vstupy (H2) vziať. Materiály pre batérie do áut sa spravidla nachádzajú v Afrike a miestne zdroje už vo veľkej miere obsadila Čína. Navyše technológie na výrobu batérií sú extrémne energeticky náročné a recyklácia nie je doriešená – fakty, ktoré sa často tíško opomínajú. Podľa niektorých názorov priemysel v EÚ nie je konkurencieschopný, pokiaľ nemá podporu z EÚ.
Celkove sa zdôrazňovala úloha výskumu a inovácií, nutnosti efektívneho prepojenia výskumnej a výrobnej sféry, kde aj krajiny, ktoré sú v tomto smere na špici (SE), priznávajú, že aj oni s tým majú často problémy. 

Konferencie sa zúčastnilo podľa oficiálnych údajov okolo 1500 účastníkov z celého sveta.  Je veľmi užitočné, že z konferencie jestvuje voľne dostupný záznam zo všetkých prednášok a aj paralelných sekcií

4.3.
Program 27. zasadania PC-NMBP programu Horizont 2020:

1.	Welcome and Introduction
2.	Approval of the Draft Agenda
3.	Approval of the Draft Minutes of the 26th Meeting
4.	Information by the Chair
5.	Information by the Commission
6.	NMBP Work Programme 2020
7.	AOB
8.	Closing
K programu:
1)	Zasadanie PC otvoril a ďalej viedol p. P. Dröll, riaditeľ DG-RTD
2)	Program zasadania bol prijatý bez výhrad
3)	Takisto záznam z predchádzajúceh programového výboru bol prijatý a schválený bez námietok.
4)	Od predchádzajúceho  zasadania PC bolo schválených 10 balíkov projektov. PC bol informovaný  o podrob-nostich procesu hodnotenia, boli poskytnuté prehľadné štatistické údaje o jednotlivých balíkoch (počty projek-tov, zloženia konzorcií, finacie, atď).
Následne s p. Dröll vrátil k zhodnoteniu práve skončených Industry Days. Podľa vyjadrenia komisie to bola úspešná konferencia: množstvo politických odkazov, široké spektrum preberaných problémov a účasť na vrcholovej úrovni.
V súvislosti so štartom novej schémy na podporu inovácií EIC Pilot, informoval PC, že to nebude mať vplyv na rozpočet NMBP v záverečnom období programu H2020.

Spomenul tiež publikáciu “2018 EU Industrial R&D Investment Scoreboard“. Jej závery ukazujú užitočnosť programovej časti NMBP: z 50 spoločností v Európe, ktoré sa najintentívnejšie venujú výskumu, sa 45 zúčast-nilo niektorej z výziev NMBP.
Na záver tejto časti spomenul pripravovaný nový organigram DG-RTD, konkrétne nový tzv. “Prosperity Directorate”.
5)	Čo sa týka  implementácie programu, podarilo sa skrátiť obdobie od uzávierky výziev po podpis grantovej dohody: v oblasti NMBP je to podľa posledných údajov v priemere 191 dní, priemer za celý H2020 je 221 dní. Pre porovnanie, v FP7 to bolo 334 dní. Pritom veľkosť projektov počas H2020 bola väčšia ako v FP7. V prie-mere má projekt NMBP v H2020 rozpočet asi 7,4 mil. € a 16 partnerov.
Bola spomenutá aj štatistika účasti krajín EU-13: za roky 2014 - 2018 sa pohybuje v rozmedzí 5-8 %.
6)	Diskusiu k návrhu WP na rok 2020 otvoril p. Dröll krátkym zhrnutím kľúčových bodov:
ktoré nové prvky sa objavujú vo WP,  “cross-cutting” témy, otázka participácie tzv. “newcomers”, časové relá-cie a postupnosť krokov pri príjmaní WP. Treba tiež stanoviť, koľko a akých projektov typu CSA má byť vo WP,  atď. Na základe odporúčania auditorov sa bude rozširovať schéma tzv.  “Lump-sum” projektov, t.j. projektov financovaných fixnou sumou stanovenou vo WP. 
Čo sa týka dátumov, WP bude oficiálne zverejený v júni 2019.  Ak by  k aktuálnej verzií WP prišlo písomnou formou veľa pripomienok od ČK, DG navrhuje dodatočné zasadanie PC  dňa 9.4. 2019.
Potom p. Deliyanakis detailne prebral aktuálnu verziu WP: štruktúru pracovného programu WP-LEIT-NMBP, rozdelenie na jednotlivé kľúčové smery, rozdelenie rozpočtu,  otázky medzinárodnej spolupráce  a spolupráce s inými programovými smermi H2020 – predovšetkým SC Enenrgy, Transport, Enviro.To zahŕňa aj nové prístupy k politickým prioritám.  Spoločné výzvy s ďalšími SC sú uvedené v novom pracovnom programe venovanom „Cross-cutting“ aktivitám (WP č. 20).
J. Tiedje sa potom detailne  zaoberal novou výzvou NMBP-37-2020, ktorá by mala prilákať k H2020 tzv. nováčikov – subjekty, ktoré sa doposiaľ nezúčastnili programu H2020. Napriek všeobecnej formulácií je cieľom tejto výzvy osloviť predovetkým  subjekty z krajín EU-13, ktorých výskumné a inovačné schopnosti a kapacity neboli doteraz náležite využité. Potom predstavil novú prierezovú výzvu venovanú „Competitive Low-carbon and Circular Industries“.
Na záver bola spomenutá pripravovaná schéma „Hop-on“, Jej podstatou by malo byť, že úspešný projekt v procesa prípravy GA môže „kooptovať“ (ak ešte nemá) partnera z EU-13, EK takémuto projektu upraví rozpočet. Zatiaľ nie je stanovené, kedy má táto schéma byť prijatá, ani ďalšie detaily. Na túto správu okamžite raegovalo PT, či to má byť obmedzené  len na EU-13. Odpoveď: EU-13 + niektoré ďalšie krajiny (PT. LUX, GR..)
7)	–
8)	Nasledujúci PV bude 9. 4. 2019.

5.  Odporúčané závery:
V súlade so závermi konferencie 3rd European Industry Days 2019 intenzívne sa zaoberať aktualizáciou vzdelávacích programov, podporou výskumu a to nielen v akademických inštitúciách, ale aj v podnikoch, predovšetkým v MSP.

6.   Prehľad prinesenej dokumentácie a miesto jej uloženia
Dokumenty prejednávané na PC a použité prezentácie sú u člena PC – NMBP (resp. dostupné na portáli EK, CircaBC – s obmedzeným prístupom).  Záznam z konferencie  3rd European Industry Days 2019 je voľne dostupný pre všetkých záujemcov na adrese:
 https://ec.europa.eu/info/policies/business-and-industry/eu-industry-days-2019/eu-industry-days-2019-webstreaming_en 

7.   Osobitne vyhodnotený očakávaný prínos ZPC
Informácie o názoroch a postojoch (aj keď končiacej) EK k priemyslu v EÚ a výzvach spojených s novými modernými trendami vo výrobe. Aktuálne informácie o stave prípravy WP na rok 2020. 

8.   Spôsob zverejnenia výsledkov ZPC, prenos získaných informácií
Na vedomie príslušnému odboru MŠ a MH SR.
Súhlasím so zverejnením správy na internete

Správu vypracoval:  						Dušan Janičkovič		
Dátum: 21. 2. 2019

Správu schválil:  prof. RNDr. Ján TURŇA, CSc., generálny riaditeľ